L-UE u l-Venezwela għandhom rabtiet storiċi u kulturali kbar u jaqsmu l-istess valuri fundamentali u prinċipji demokratiċi. Il-Venezwela hija wkoll pajjiż fejn aktar minn 600 000 ċittadin Ewropew joqogħdu bħalissa. Dawk ir-rabtiet u r-relazzjonijiet mill-qrib mal-poplu tal-Venezwela jissottolinjaw l-interess tal-Unjoni Ewropea fl-istabbiltà politika, soċjali u ekonomika tal-Venezwela. F'dan il-kuntest, l-Unjoni Ewropea tappoġġa bis-sħiħ l-isforzi mill-Presidenti ta' qabel is-Sur José Luis Rodríguez Zapatero, is-Sur Leonel Fernández u s-Sur Martin Torrijos biex jiffaċilitaw djalogu urġenti, kostruttiv u effettiv bejn l-gvern u l-maġġoranza parlamentari fil-Venezwela. Dawn l-isforzi jipprovdu opportunità kruċjali biex jinħolqu kondizzjonijiet favorevoli u qafas għal soluzzjonijiet paċifiċi u kondiviżi għall-isfidi multidimensjonali tal-pajjiż. Għalhekk, l-Unjoni Ewropea tħeġġeġ lill-istituzzjonijiet u lill-atturi politiċi kollha biex jimpenjaw ruħhom f'dan il-proċess b'rispett sħiħ għall-qafas demokratiku u kostituzzjonali, l-istat tad-dritt u d-drittijiet tal-bniedem u l-libertajiet fundamentali, inkluż dawk tal-avversarji fil-ħabs li ma jistgħux jeżerċitaw drittijiethom. L-Unjoni Ewropea tinsab lesta biex tappoġġa l-isforzi ta' djalogu b'kull mezz possibbli. F'dan il-kuntest, il-Kunsill iħeġġeġ lir-Rappreżentant Għoli biex iżżomm kuntatti regolari mas-Sur Rodriguez Zapatero u biex tappoġġa l-ħidma tat-tliet Presidenti preċedenti. Il-Kunsill jistieden lir-Rappreżentant Għoli, lis-SEAE u lis-servizzi tal-Kummissjoni biex jesploraw aktar modi ta' appoġġ possibbli mill-UE biex jitrawwem id-djalogu u jingħelbu l-isfidi ekonomiċi u soċjali li l-pajjiż qed iħabbat wiċċu magħhom, inkluż permezz ta' assistenza adatta għall-bżonnijiet l-aktar urġenti. Ir-rikonċiljazzjoni fil-Venezwela hija tal-akbar importanza kemm għall-Unjoni Ewropea kif ukoll għall-pajjiżi fir-reġjun. L-Unjoni Ewropea temmen li l-pajjiżi u l-organizzazzjonijiet reġjonali, kif ukoll sħab internazzjonali ewlenin oħra, għandhom rwol ewlieni x'jaqdu biex iħeġġu lill-gvern u lill-oppożizzjoni jidħlu fi djalogu ġenwin u biex jindirizzaw il-bżonnijiet urġenti tal-poplu tal-Venezwela Ara l-paġna tal-laqgħa